Formanden for Nørrebro Handelsforening har trukket sig fra lokaludvalget i protest over beslutningen.

De seneste fire år har Nørrebrogade i København været udsmykket med granguirlander og julelys, men det bliver der ikke noget af i år.

Det skriver Nørrebro/Nordvest Bladet.

Beslutningen er truffet af Nørrebro Lokaludvalg, som siden 2012 har givet penge til julepynten. Men i år er kassen altså smækket i, og det vækker vrede hos Nørrebro Handelsforening, der hvert år har stået for julebelysningen.

- Vi er altså nogen, der kæmper for at holde gang i omsætningen på Nørrebro, og nu forsvinder juleomsætningen i stedet til Indre By og indkøbscentrene, når der ikke engang er julelys i Nørrebrogade, siger formand for Nørrebro Handelsforening, Hans Mejlshede, til Nørrebro/Nordvest Bladet.

Hans Mejlhede, der selv har siddet i Nørrebro Lokaludvalg i mange år, havde ikke regnet med, at det ville give problemer at få stemt julebelysningen igennem, men et klart flertal har besluttet gå imod handelsforeningens ønsker. Derfor har Hans Mejlhede nu trukket sig som torvholder for en arbejdsgruppe i lokaludvalget.

Afviser kritik: Penge til julepynt er ikke normalt

Formanden for Nørrebro Lokaludvalg, Mogens Petersen er ærgerlig over, at Hans Mejlhede har trukket sig, men siger til Nørrebro/Nordvest Bladet, at der er flere årsager til afvisningen af ansøgningen fra lokaludvalget.

- For det første er det aldrig proforma at få penge i Lokaludvalget. Vi har bestemt ikke noget imod julebelysningen, og det er blandt derfor, at vi har støttet den med en halv million kroner over de sidste fire år. Men det har været redninger hvert år. Vi har hele tiden lagt vægt på, at de (Nørrebro Handelsforening, red.) skulle prøve at finde andre metoder at få penge hjem, siger Mogens Petersen til Nørrebro/Nordvest Bladet.

Den væsentligste årsag til afslaget er ifølge Mogens Petersen, at ansøgningen fra handelsforeningen er kommet for sent. På Nørrebro Lokaludvalgs hjemmeside skriver han:

"I år har vi ikke bevilget penge til julebelysning – af flere årsager. Ansøgningen fra Handelsforeningen kom ikke rettidigt og på lige vilkår med alle andre. Det mente flere i Lokaludvalget var en uskik. Desuden var vores midler fordelt af et ansøgningsudvalg, inden vi modtog forslaget fra Handelsforeningen. Fordelingen skulle blot godkendes af Lokaludvalget. Vi ville ikke sidde og ændre alle fordelinger og give særbehandling til Handelsforeningen.

Og lad os slå en ting fast en gang for alle. Hos os søger alle på lige vilkår! Der er ingen ansøgere, der automatisk kan forvente støtte. Derfor er det også ene og alene Handelsforeningen og dens formands ansvar, at de ikke søger rettidigt! Handelsforeningen er selvfølgelig meget velkomne til at søge igen til næste år og opfordringen herfra er, at fristerne overholdes."

Nørrebro Lokaludvalg består af 23 medlemmer, der er valgt for fire år ad gangen. Otte af dem er politisk udpegede. Du kan se hele listen over medlemmer her.